Huisgenoot se redakteur, Henriëtte Loubser, sê: “Ons is baie dankbaar teenoor die akteurs wat hul rolle meesterlik vertolk en teenoor Quentin Krog, die regisseur, en Danie Bester, die vervaardiger, vir hoe hulle hierdie liefdesverhaal uitgebeeld het op ’n manier wat mense se harte aanraak. Die feit dat die draaiboek inspirasie geput het uit Irma en Sampie se ware verhaal, gee ook ‘n egtheid daaraan wat verfrissend is. Ek dink baie mense herken elemente van hul eie lewe in die verhaal.”
Vir die Voëls is gegrond op die ware verhaal van Irma Humpel (Simoné Nortmann), ’n korrelkop-rabbedoe wat in ’n trourok voor die kansel beland langs die seun wat haar kleintyd geterg het. Tot kort tevore het sy vas geglo onafhanklikheid is die enigste vorm van vryheid, maar intussen het Sampie de Klerk (Francois Jacobs) haar oor haar oortuigings laat nadink.
Die verhaal speel in die laat 1970’s af en roer die hartsnare. Dit is ’n nostalgiebelaaide rolprent oor ’n sterk vrou wat haar tyd vooruit was en ’n man met so ’n sterk identiteit dat hy ’n vrou kan respekteer en vir haar liefde veg. Dit is ’n storie oor die stryd teen jouself en hoe om te keer dat omstandighede en emosionele bagasie jou kans op geluk verongeluk.